钦定古今图书集成/方舆汇编/职方典/第1508卷 > 《石门山行》李元阳
## 钦定古今图书集成/方舆汇编/职方典/第1508卷 > 《石门山行》李元阳

“石门倚天千仞青，花源岩夹春冥冥。芝墙瑶洞杳莫
测，羽衣金节藏仙灵。仙人乘鸾从此去，石屏千年永
不扃。上有五城之绛阙，雨旸祈报称明馨。我来窥门
入不得，遥寻石磴迂游軿。须臾得到洞天上，拜谒虚
皇礼列星。万丈铁岩无尺土，溜泉直落声丁丁。”青冥
下视不见底，白昼倏忽生雷霆。绿潭翠壑有龙卧，岩
房石室穿鼯鼪。白鹇紫燕自娇好，奇花秀木何𡞲婷。
天生石槽酿碧水，盥沐静者谭黄庭。援藟扪萝兴未
极，五梯回首十梯停。登高纵观日已夕，玉笋三峰破
天碧。白云千顷尽遮山，不见人间尘土迹。便当从此
访蓬瀛，手接浮丘醉金液。